寶覺師畫少陵像用筆甚簡伯氏稱賞之因戲爲長言寫之
作者：王洋
朝代：宋

paragraphs: 破帽麻鞋肩傴僂，回頭意若呼宗武。
行歌又似出關時，飯顆山前日當午。
公如冰玉天賦成，玉爲溫潤冰爲清。
廟中朱絃堂上曲，一唱三嘆知遺聲。
平生但飽主人飯，身後空傳世上名。
蕭條冷炙殘杯氣，寂寞千秋萬古情。
吳僧筆端龍幻化，幻出前賢世無價。
可憐見畫未見詩，更合愛詩方愛畫。